

ПРИЛОЖЕНИЕ I

Допълнителна информация относно дейностите, които да бъдат финансирани

# НАПРАВЛЕНИЕ „КУЛТУРА“

Приоритетите на направление „КУЛТУРА“ на програмата, посочени в член 4, се изпълняват посредством следните действия:

**Хоризонтални действия:**

а) проекти за сътрудничество;

б) европейски мрежи на културни и творчески организации от различни държави;

в) паневропейски платформи за култура и творчество;

г) мобилност на хората на изкуството и културните деятели и творците;

д) подкрепа за културните и творческите организации да извършват дейност в международен план;

е) изготвяне на политики, развитие на сътрудничество и изпълнение на дейности в областта на културата, включително чрез предоставянето на данни и обмен на най-добри практики или пилотни проекти.

**Секторни действия**:

а) подкрепа за музикалния сектор: насърчаване на многообразието, творчеството и иновациите в музикалната сфера, по-специално разпространението на музикални репертоари в Европа и извън нея, дейностите за обучение и привличане на публика за европейския репертоар, както и подкрепа за събирането на данни и анализ;

б) подкрепа за книжния и издателския сектор: целенасочени действия за насърчаване на многообразието, творчеството и иновациите, по-специално на превода и популяризирането на европейските литературни произведения в Европа и извън нея, обучението и обмена на специалисти в сектора, автори и преводачи, както и транснационални проекти за сътрудничество, иновации и развойна дейност в сектора;

в) подкрепа за секторите на архитектурата и културното наследство: целенасочени действия за мобилност на работещите в сферата, изграждане на капацитет, привличане на публика и интернационализация на секторите на културното наследство и архитектурата, насърчаване на културата на висококачествено застроената среда (т.нар. „Baukultur“), подкрепа за опазването, консервацията и развитието на културното наследство и неговите ценности чрез повишаване на осведомеността, изграждане на мрежи и дейности по взаимно обучение;

г) подкрепа за други сектори: целенасочени действия в полза на развитието на творческите аспекти на сектора на дизайна и модния дизайн и културния туризъм, както и за тяхното популяризиране и представяне извън територията на Европейския съюз.

**Специални действия, целящи да направят европейското културно многообразие и наследство видими и осезаеми и да създадат благоприятна среда за междукултурен диалог:**

а) действие „Европейски столици на културата“, чрез което се осигурява финансова подкрепа за Решение № 445/2014/ЕС на Европейския парламент и на Съвета[[1]](#footnote-1);

б) действие „Знак за европейско наследство“, чрез което се осигурява финансова подкрепа за Решение № 1194/2011/ЕС на Европейския парламент и на Съвета[[2]](#footnote-2);

в) награди на ЕС за постижения в сферата на културата;

г) Европейски дни на наследството;

д) подкрепа за тези европейски културни институции, които се стремят да предоставят директно на европейските граждани услуги с голям географски обхват в сферата на културата.

# НАПРАВЛЕНИЕ „МЕДИА“

С приоритетите на направление „МЕДИА“ на програмата, посочени в член 5, се отчитат различията между отделните държави по отношение на реализацията и разпространението на аудио-визуално съдържание и достъпа до него, както и размерите и особеностите на съответните пазари, и се изпълняват, наред с другото, посредством:

а) създаване на аудио-визуални произведения;

б) продукция на новаторско телевизионно съдържание и телевизионни сериали;

в) рекламни и маркетингови инструменти, включително онлайн и чрез анализ на данни, с цел повишаване на известността, видимостта, трансграничния достъп за европейските произведения и достигането им до публика;

г) подкрепа за международните продажби и разпространение на ненационални европейски произведения на всички платформи за разпространение, включително чрез координирани стратегии за разпространение, обхващащи няколко държави;

д) подкрепа на обмена между предприятията и на дейностите за изграждане на мрежи с цел способстване за европейските и международните съвместни продукции;

е) популяризиране на европейските произведения на мероприятията и панаирите на индустрията в Европа и извън нея;

ж) инициативи, поощряващи привличането на публика и филмовото образование, насочени по-специално към младите хора;

з) дейности по обучение и наставничество с цел увеличаване на капацитета на аудио-визуалните оператори да се адаптират към новите пазарни развития и цифровите технологии;

и) европейска мрежа от оператори на канали за видео по заявка, в чиято програма е включен значителен дял ненационални европейски филми;

й) европейска(и) мрежа(и) на фестивали, в чиято програма е включен значителен дял ненационални европейски филми;

к) европейска мрежа от оператори на киносалони, в чиято програма е включен значителен дял ненационални европейски филми;

л) специфични мерки, целящи по-балансираното участие на половете в аудио-визуалния сектор;

м) подкрепа за политическия диалог, новаторските мерки на политиката и обмена на най-добри практики, включително чрез аналитични дейности и предоставяне на надеждни данни;

н) транснационален обмен на опит и ноу-хау, дейности за взаимно обучение и създаване на мрежи между аудиовизуалния сектор и създателите на политики.

# МЕЖДУСЕКТОРНО НАПРАВЛЕНИЕ

Приоритетите на междусекторното направление на програмата, посочени в член 6, се изпълняват по-конкретно посредством:

**Сътрудничество в областта на политиката и влияние**:

а) разработване на политики, транснационален обмен на опит и ноу-хау, дейности за взаимно обучение и създаване на мрежи между културните и творческите организации и създателите на политики с междусекторен характер;

б) аналитични междусекторни дейности;

в) подкрепа за действия, насочени към стимулирането на трансграничното сътрудничество в областта на политиката и разработването на политики относно ролята на социалното приобщаване чрез културата;

г) подобряване на запознатостта с програмата и обхванатите от нея теми, насърчаване на работата с граждани на терен и подпомагане на прехвърлимостта на резултатите.

**Лаборатория за творчески иновации:**

а) насърчаване на нови форми на създаване на кръстопътя между различните сектори на културата и творчеството, например чрез използването на иновативни технологии;

б) стимулиране на новаторски междусекторни подходи и инструменти за улесняване на достъпа до, разпространението и рекламата на и печалбата от културата и творчеството, включително културното наследство.

**Бюра на програмата:**

а) популяризиране на програмата на национално равнище и предоставяне на информация за различните видове финансова подкрепа по линия на политиката на Съюза;

б) стимулиране на трансграничното сътрудничество между професионалистите, институциите, платформите и мрежите в рамките на и между областите на политиката и секторите, обхванати от програмата;

в) подпомагане на Комисията при осигуряването на адекватна комуникационна дейност и разпространение на информация сред гражданите относно резултатите от програмата;

**Хоризонтални дейности в подкрепа на сектора на новинарските медии:**

а) справяне със структурните промени, пред които е изправен медийният сектор, чрез поощряване и мониторинг на разнообразието и плурализма на медийната среда;

б) подкрепа за високите стандарти в медийното производство чрез насърчаване на сътрудничеството, трансграничната колаборативна журналистика и качественото съдържание;

в) насърчаване на медийната грамотност, за да могат гражданите да развият критично разбиране на медиите.

ПРИЛОЖЕНИЕ II

Показатели

НАПРАВЛЕНИЕ „КУЛТУРА“:

|  |
| --- |
| Брой и мащаб на транснационалните партньорства, установени с подкрепата на програмата |
| Брой на хората на изкуството и културните деятели и/или творците, (географски) мобилни отвъд националните граници благодарение на подкрепата на програмата, по държава на произход |
| Брой на хората, които имат достъп до европейски културни и творчески произведения, създадени с помощта на програмата, включително произведения от държави, различни от собствената им държава; |
| Брой на проектите, подкрепени от програмата, насочени към групи от хора в неравностойно положение, а именно безработни младежи и мигранти |
| Брой на проектите, осъществявани с подкрепата на програмата, в които участват организации от трети държави |

НАПРАВЛЕНИЕ „МЕДИА“:

|  |
| --- |
| Брой на хората, които имат достъп до европейски аудио-визуални произведения от държави, различни от собствената им държава, с подкрепата на програмата |
| Брой на участниците в обучителни дейности, подкрепяни от програмата, които смятат, че благодарение на тези дейности са подобрили своите умения и са повишили своята пригодност за заетост |
| Брой и бюджет на съвместните продукции, разработени и създадени с подкрепата на програмата |
| Брой на лицата, до които достигат рекламните дейности между предприятия на основни пазари |

**МЕЖДУСЕКТОРНО НАПРАВЛЕНИЕ:**

|  |
| --- |
| Брой и мащаб на установените транснационални партньорства (съставен показател за лабораториите за творчески иновации и действията за новинарските медии) |
| Брой мероприятия, популяризиращи програмата, организирани от бюрата за подкрепа на програмата |

1. Решение № 445/2014/ЕС на Европейския парламент и на Съвета от 16 април 2014 г. за установяване на действие на Съюза „Европейски столици на културата“ за годините 2020 — 2033 и за отмяна на Решение № 1622/2006/ЕО (OВ L 132, 3.5.2014 г., стр. 1). [↑](#footnote-ref-1)
2. Решение № 1194/2011/ЕС на Европейския парламент и на Съвета от 16 ноември 2011 г. за предприемане на действие от страна на Европейския съюз за Знака за европейско наследство (ОВ L 303, 22.11.2011 г., стр. 1). [↑](#footnote-ref-2)